…………………………

………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО** **Д-Р ИВАН ИВАНОВ**  | **ОДОБРИЛ,****МИНИСТЪР НА ЗЕМЕДЕЛИЕТО :****Д-Р ИВАН ИВАНОВ** |

**ДОКЛАД**

от д-р Момчил Неков – заместник-министър на земеделието

**Относно:** Проект на Наредба за условията и реда за употреба на продукти за растителна защита

**УВАЖАЕМИ ГоспоДИН МИНИСТЪР,**

На основание чл. 104, ал. 1, т. 3, чл. 113 и чл. 114 от Закона за защита на растенията (ЗЗР), внасям за одобрение проект на Наредба за условията и реда за употреба на продукти за растителна защита.

**Причини, които налагат приемането на акта**

Към момента действащите Наредба № 112 от 2006 г. за специфичните изисквания при извършване на фумигация и обеззаразяване на площи, помещения и растителна продукция срещу вредители (обн., ДВ, бр. 87 от 2006 г.), и Наредба № 104 от 2006 г. за контрол върху предлагането на пазара и употребата на продукти за растителна защита (обн., ДВ, бр., 81 от 2006 г., изм., бр. 18 от 2021 г.) не отразяват съвременните правила и ред за извършване на фумигация и на употреба на продукти за растителна защита (ПРЗ).

**Цели**

С проекта на наредба се цели определяне на условия и ред за: употреба на ПРЗ с оборудване за прилагане на ПРЗ и специализирана наземна (конвенционална или механизирана) техника; водене на записи от земеделските стопани в „Дневник за проведените растителнозащитни мероприятия и торене“ на хартиен и/или електронен носител; употреба на ПРЗ с авиационна техника; употреба на ПРЗ при извършване на фумигация и третиране на семена за посев. ПРЗ се употребяват само когато имат издадено разрешение за пускане на пазара и употреба от изпълнителния директор на Българската агенция по безопасност на храните (БАБХ).

**Финансови и други средства, необходими за прилагането на новата уредба**

Предвижда се уеб базираната платформа по чл. 11, ал. 9 от проекта на наредба да се създаде със средства от бюджета на БАБХ. Проектът ще доведе до въздействие върху бюджета на БАБХ. За приемането на проекта на акт не са необходими други разходи/трансфери/и други плащания по бюджета на Министерството на земеделието. Предложеният проект ще окаже въздействие върху адресатите на наредбата, както следва: лицата, които употребяват ПРЗ, ще са задължени да спазват нормативно установени условия и ред за употреба на ПРЗ; адресатите на наредбата ще са задължени да употребяват само ПРЗ, които имат разрешение за пускане на пазара и употреба, издадено от изпълнителния директор на БАБХ. Контролът при употребата на ПРЗ се осъществява от БАБХ.

**Анализ за съответствие с правото на Европейския съюз**

Проектът не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Очаквани резултати от прилагането на акта**

Вследствие на нормативно установени условия и ред за употреба на ПРЗ, а именно: изисквания към употребата на ПРЗ със специализирана наземна (конвенционална или механизирана) техника; ред за издаване на разрешение за прилагане на ПРЗ чрез въздушно пръскане; условия и ред за фумигация на растения и растителни продукти, и условия и ред за третиране на семена за посев с ПРЗ, се очаква като резултат постигане на правилна, безопасна и устойчива употреба на разрешени ПРЗ, в съответствие с условията на разрешението и по начин, който не допуска увреждането на други растения и растителни продукти, и не застрашава здравето на хората и животните, околната среда и биоразнообразието.

**Информация за проведените обществени консултации**

На основание чл. 26, ал. 3 и 4 от Закона за нормативните актове, проектите на наредба и доклад (мотиви) бяха публикувани за провеждане на обществена консултация на интернет страницата на Министерството на земеделието, храните и горите и на Портала за обществени консултации на 19.10.2020 г. със срок за предложения и становища 30 дни до 18.11.2020 г.

Предлаганите разпоредби, засягат функционирането на вътрешния пазар на Европейския съюз, поради това проектът на наредба е нотифициран и към Европейската комисия, съгласно изискванията на Директива (ЕС) 2015/1535 на Европейския парламент и на Съвета от 9 септември 2015 г., установяваща процедура за предоставянето на информация в сферата на техническите стандарти и регламенти и правила относно услугите на информационното общество. Получените бележки от Европейската комисия са приети и отразени в проекта на Наредба за условията и реда за употреба на продукти за растителна защита.

В резултат на приемането на бележките от получено подробно становище от Европейската комисия при нотификацията на проекта, настъпиха съществени и важни промени в проекта на наредба, отнасящи се до следното:

1. Член 14, ал. 1 и 2, с които се въвежда ред за употреба на ПРЗ за въздушно пръскане; изисквания за одобрение на ПРЗ за прилагане чрез въздушно пръскане, съгласно чл. 109 от ЗЗР, както и условието да се извършва от ЦОРХВ оценка на риска съгласно чл. 9, параграф 2, буква „б“ от Директива 2009/128/ЕО на Европейския парламент и на Съвета от 21 октомври 2009 година за създаване на рамка за действие на Общността за постигане на устойчива употреба на пестициди (OB, L 309 от 24 ноември 2009 г.), в съответствие с Наредба № 5 от 2021 г. за разрешаване пускането на пазара и употребата на продукти за растителна защита (обн., ДВ, бр. 16 от 2021 г.);

2. Параграф 5 в заключителните разпоредби, с който се създава чл. 17а в Наредба № 5 от 2021 г., за разписване на условия и ред за одобрение на продукти за растителна защита за употреба чрез въздушно пръскане.

Горепосочените съществени и важни промени наложиха повторното провеждане на обществена консултация, като проектите на наредба и на доклад (мотиви) бяха публикувани на интернет страницата на Министерството земеделието и на Портала за обществени консултации за период от 30 дни.

В изпълнение на чл. 26, ал. 5 от Закона за нормативните актове справките за отразяване на постъпилите предложения и становища от проведените обществени консултации, заедно с обосновки за неприетите предложения са публикувани на интернет страницата на Министерството на земеделието и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието. Направените целесъобразни бележки и предложения са отразени.

**уважаемИ госпоДИН МИНИСТЪР,**

Във връзка с гореизложеното и на основание чл. 104, ал. 1, т. 3, чл. 113 и чл. 114 от Закона за защита на растенията, предлагам да одобрите предложения проект на Наредба за условията и реда за употреба на продукти за растителна защита.

|  |  |
| --- | --- |
| **Приложение:** | 1. Проект на Наредба;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация в периода от 19.10.2020 г. до 18.11.2020 г.;
5. Постъпили предложения и становища от проведената обществена консултация в периода от 09.10.2020 г. до 09.11.2020 г.;
6. Справка за отразяване на постъпилите предложения и становища от повторно проведената обществена консултация;
7. Постъпили предложения и становища от повторно проведената обществена консултация.
 |

С уважение,

**д-р МОМЧИЛ НЕКОВ**

*Заместник-министър*